اسلام اباد کې د افغانستان، پاکستان او چين د غېررسمي سفارتکارۍ لومړۍ ناسته شوې
د افغانستان، پاکستان او چين درې واړو هېوادونو ترمنځ په لومړۍ ناسته کې ویل شوي چې په افغانستان کې د تل پاتې سولې او ثبات دپاره د چين او پاکستان رول مهم دی او دا درې واړه هېوادونه به د افغان صدر اشرف غني طالبانو ته د سولې د وړانديز جاج اخلي.
کراچۍ — دا درې هېواديزه غېر رسمي لومړۍ ناسته چې نن د نهې، سه شنبې په ورځ اسلام اباد کې ترسره شوې پکې د چين او پاکستان د ۱۵ نه زياتو استازو ګډون کړی دی. په ناسته کې ويل شوي چې په پاکستان او افغانستان کې غېر رياستي عناصر فعاله دي او د تل پاتې سولې او ثبات دپاره دغه عناصر ختمولو ته اړتيا لري. طالبانو سره د روغې جوړې عمل پېل کولو ته مهم ويل شوي او زياته کړی شوې چې پاکستان ته دې د افغان سولې په برخه کې د مرستيال په سترګه وکتی شي نه چې د مشر په حېث دې شمار کړی شي. ويل شوي اقتصادي او معاشي پرمختګ او اولسي رابطې ډېرې مهمې دي، او د ټاپي ګېس پايپ لاين د سيمې د ثبات دپاره او اړيکو ښه کولو دپاره کارېدی شي. په ناسته کې شريک اسلام اباد کې د افغانستان سفير حضرت عمر زاخېلوال ويلي د پاکستان او افغانستان سوله او ثبات د یو بل په ګټه دي او دواړو هېوادونو ته به خپلمنځي بې باوري د مينځه لرې باسل وي. هغه وويل د افغانستان او پاکستان په اړيکو کې تېرې څو مياشتې ډېرې ښې تېروتې، دواړه غاړو ته د لوړ پوړو چارواکو ترڅنګ د سوداګرو سفرونه سېوا شوي، او په لوړ کچه د پوځي اړیکو سره ډېرې کړکېچنې چارې حل کړی شوي او په دوه اړخيزه کچه نيمې غلطۍ پاتې دي په اولسي اړيکو به لرې کولی شي. هغه زياته کړه د افغانستان او پاکستان باور ، ثبات، پرمختګ او خوشحالي يو شان ده او د دواړو هېوادونو اړيکې په امنيتي ګټو اډاڼه لري نه چې په معاشي. د زاخېلوال په خبره د چين پانګونه په سيمه کې د پرمختګ او سولې سبب ګرځي، پاکستان د سيمې دپاره دروازه او افغانستان پُل دی. نوموړي وويل د افغانستان او پاکستان بې ثباتي، بې باوري، مخ په ټيټه سوداګري او پانګونه خنډ دی، د پاکستان او افغانستان سوداګري د څلور فيصدو نه تر اته ؤ، نهو فيصدو پورې سېوا کېدی شي. هغه زياته کړه سيمه ييزه سوداګري د پينځه ؤ فيصدو نه کمه ده په يورپ کې ۷۰ فيصده ده، په سيمه کې ډلې، پروسې، د سي پېک پراختيا او ټرانسپورټ شتون لري. د زاخېلوال په وېنا که د سيمې په سوله او ثبات د يو ټريلين ډالرو دوه فيصده خرڅ کړی شوی وی نن به حالات داسې نه وو او پاکستان کې پروسې د افغانستان دپاره مهمې دي، سي پېک نه يواځې د پاکستان بلکې د افغانستان دپاره هم مهم دی. دستورې د چين سفير ژاؤ ژينګ وويل د پاکستان او چین ټينګې اړیکې د افغانستان په سوله کې رول لوبولی شي. هغه وويل چين په پاکستان، افغانستان او ګاونډي هېوادونو کې يو رنګ پرمختګ غواړي او افغانستان کې د ځايي خلکو په خوښه د روغې جوړې د عمل پلوي دی. هغه وويل ډېر زر به د چين، افغانستان او پاکستان ترمنځ د سټراټيجيکي خبرو تابيا وشي. دستورې په وېنا کې د پاکستان د ملي امنیت سلاکار ناصر خان جنجوعه وويل پاکستان او افغانستان د يو بل په ستړې او غم کې شريک دي د سويت يونين د راتګ وروستو پاکستان د افغانستان سره ودرېدو. هغه وويل افغانستان اوس د نړۍ زخم جوړ شوی دی او پاکستان اوس د افغانستان د جګړې نه تر ټولو ډېر اغېزمن هېواد جوړ شوی دی. هغه زیاته کړه د سويت يونين د ماتې وروستو افغانستان کې جوړې شوې خلا ترهګري وزېږوله او پاکستان د افغانستان د شخړې د هواري دپاره ټول ممکن کوششونه کړي دي. جنجوعه وويل پاکستان هڅه کوي چې طالبان د سولې د عمل برخه شي خو هر ځل طالبان د دغه عمل څخه بهر ساتل شوي دي. نوموړي زیاته کړه غېر ملکي پوځونو په افغانستان کې حالات نور خراب کړي دي، د ۹/۱۱ نه وروستو په جګړه کې د کال ۱۹۷۹ نه زيات تاوان وشو. ښاغلي جنجوعه وويل طالبان په لومړو انتخاباتو کې نه شاملول تاريخي غلطي وه که دوي په انتخاباتو کې شامل کړی شوی وی نن به يې ووټونه شمارل. هغه زياته کړه په افغانستان کې زمونږ د ټولو د ناکاميو څو علتونه دي او امريکا په پاکستان د طالبانو د ملاتړ تور لګوي. هغه وويل پاکستان، چين او افغانستان له به په ګډه د افغانستان د سولې دپاره کار کول وي. هغه دا هم وويل سياست به د اقتصاد نه جدا کول وي او دوي د وړاندې نه په اووه نکاتو موافقه شوي دي.